જસ્ટિસ રંજન ગોગોઈ ભારતના આગામી મુખ્ય ન્યાયાધીશ બનશે એ હવે નિશ્ચિત થઈ ગયું છે. વર્તમાન મુખ્ય ન્યાયાધીશ દીપક મિશ્રાએ તેમના નામની ભલામણ મોકલી આપી છે અને સરકારે તે સ્વીકારી છે. મુખ્ય ન્યાયાધીશની વરણીમાં આ રીતે વરિષ્ઠતાના સિદ્ધાંતનું પાલન કરાયું છે અને આ બાબતમાં હવે તમામ શંકાઓ નિર્મૂળ થઈ ગઈ છે. અગાઉ ગત જાન્યુઆરીમાં સર્વોચ્ચ અદાલતના જે ચાર ન્યાયાધીશોએ અસાધારણ પગલાં રૃપે પત્રકાર પરિષદ યોજીને સર્વોચ્ચ અદાલતના મુખ્ય ન્યાયાધીશ દીપક મિશ્રાની કાર્યશૈલી અને ન્યાયપાલિકાની સ્વતંત્રતા અંગે પ્રશ્નો ઉઠાવ્યા હતા એ ચાર ન્યાયાધીશોમાં રંજન ગોગોઈ પણ સામેલ હતા. તેને કારણે સિનિયર મોસ્ટ હોવા છતાં જસ્ટિસ રંજન ગોગોઈની મુખ્ય ન્યાયાધીશ તરીકેની નિયુક્તિ અંગે સંશય અને શંકાઓ પ્રવર્તતી હતી. આ નિયુક્તિની પ્રક્રિયા અંતર્ગત મુખ્ય ન્યાયાધીશની ભલામણને સ્વીકારીને સરકાર રાષ્ટ્રપતિને મોકલી આપે છે. કાયદા પ્રધાન રવીશંકર પ્રસાદે આ મુદ્દે પ્રવર્તતી શંકાઓને દૂર કરતાં અગાઉ સ્પષ્ટ કર્યું જ હતું કે આગામી મુખ્ય ન્યાયાધીશની નિયુક્તિ અંગે સરકારના ઇરાદા સામે પ્રશ્નો ખડા કરવા ન જોઈએ. જસ્ટિસ રંજન ગોગોઈના પિતા કેશવચંદ ગોગોઈ કોંગ્રેસના દિગ્ગજ નેતા હતા અને ૧૯૮૨માં આસામના મુખ્યપ્રધાન હતા. રંજન ગોગોઈ ૨૦૧૨માં સર્વોચ્ચ અદાલતમાં નિયુક્ત થયા હતા. જસ્ટિસ રંજન ગોગોઈએ અનેક મહત્ત્વના ચુકાદા આપ્યા છે. તેમના આદેશને પગલે જ આસામમાં રાષ્ટ્રીય નાગરિક રજિસ્ટર તૈયાર થયું છે.